
	Κύκλος διαλέξεων με θέμα

«Προς την Επανάσταση και τη συγκρότηση του Ελληνικού Κράτους»

Διάλεξη του Ομότιμου Καθηγητή  

του Αριστοτελείου Πανεπιστημίου Θεσσαλονίκης
κ. Ιωάννη Κ. Χασιώτη   
Ἀκαρτερώντας φλάμπουρον τῆς σῆς βασιλείας: 

Η Κύπρος στους μηχανισμούς της ευρωπαϊκής πολιτικής (1571-1878)

στο Σπίτι της Κύπρου

Το Σπίτι της Κύπρου και η Εταιρεία Μελέτης Έργου Ιωάννη Καποδίστρια, στο πλαίσιο του δεύτερου κύκλου διαλέξεων με τον γενικό τίτλο: «Προς την Επανάσταση και τη συγκρότηση του Ελληνικού Κράτους», συνδιοργάνωσαν την Τετάρτη 24 Ιανουαρίου 2018 στο Σπίτι της Κύπρου, τη διάλεξη του Ομότιμου Καθηγητή  του Αριστοτελείου Πανεπιστημίου Θεσσαλονίκης κ. Ιωάννη Κ. Χασιώτη με θέμα: Ἀκαρτερώντας φλάμπουρον τῆς σῆς βασιλείας: Η Κύπρος στους μηχανισμούς της ευρωπαϊκής πολιτικής (1571-1878).

Η Μορφωτικός Σύμβουλος κ. Μαρία Παναγίδου καλωσόρισε στο Σπίτι της Κύπρου τους παρευρισκομένους και στη συνέχεια ο νομικός, ιστορικός ερευνητής, Πρόεδρος Δ.Σ. της Εταιρείας Μελέτης Έργου Ιωάννη Καποδίστρια κ. Ανδρέας Κούκος, ο οποίος συντόνισε την εκδήλωση, έκανε μια σύντομη παρουσίαση του έργου του Ιωάννη Χασιώτη.
Ο κ. Χασιώτης στη διάλεξή του εξέτασε τη στάση των ευρωπαϊκών δυνάμεων έναντι της οθωμανικής κυριαρχίας στην Κύπρο και την ανταπόκριση του χριστιανικού της πληθυσμού. Με βάση ποικίλες πηγές και τη διεθνή βιβλιογραφία υπογραμμίστηκε η άρνηση τόσο των Κυπρίων όσο και της χριστιανικής Ευρώπης (για διαφόρους λόγους η κάθε πλευρά) να αποδεχτούν ως νόμιμη και μόνιμη την οθωμανική κυριαρχία. Η αμφισβήτηση αυτή υπογραμμίζεται στα σχέδια που εκπονήθηκαν στη Δύση για επεμβάσεις στο νησί, αλλά και στις εκκλήσεις των Κυπρίων προς τους ηγεμόνες της Ευρώπης.
Ο Ιωάννης Χασιώτης είναι Ομότιμος Καθηγητής του ΑΠΘ και Επισκέπτης Καθηγητής και Επίτιμος Διδάκτορας του Πανεπιστημίου Κύπρου, εξέδωσε 17 βιβλία, επιμελήθηκε την έκδοση 11 συλλογικών τόμων και δημοσίευσε πάνω από 200 επιστημονικά άρθρα. Οι περισσότερες μελέτες του αναφέρονται στις ελληνο-ισπανικές και ελληνο-αρμενικές σχέσεις, την ιστορία της ευρωπαϊκής ενότητας, το Ανατολικό Ζήτημα, τη νεοελληνική Διασπορά και την ιστορία της Κύπρου.

25 Ιανουαρίου 2018 

